Document ID: 32007R0657

KOMISSION ASETUS (EY) N:o 657/2007,
tehty 14 päivänä kesäkuuta 2007,
lyhyen aikavälin tilastoista annetun neuvoston asetuksen (EY) N:o 1165/98 täytäntöönpanosta Euroopan laajuisten otantajärjestelmien perustamisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lyhyen aikavälin tilastoista 19 päivänä toukokuuta 1998 annetun neuvoston asetuksen (EY) N:o 1165/98 (1) ja erityisesti sen 17 artiklan j kohdan,
sekä katsoo seuraavaa:
(1)
Asetuksella (EY) N:o 1165/98 luotiin yhteinen kehys yritysten suhdanteita koskeville yhteisön lyhyen aikavälin tilastoille.
(2)
Lyhyen aikavälin tilastoista annetun neuvoston asetuksen (EY) N:o 1165/98 muuttamisesta 6 päivänä heinäkuuta 2005 annetussa Euroopan parlamentin ja neuvoston asetuksessa (EY) N:o 1158/2005 (2) jäsenvaltiot velvoitetaan toimittamaan tiedot uudesta indikaattorista (teollisuuden tuontihinnat) sekä tiedot muista kuin kotimaan indikaattoreista jaoteltuna euroalueeseen ja muuhun kuin euroalueeseen. Kansallisille tilastojärjestelmille voi sen vuoksi aiheutua merkittäviä kustannuksia.
(3)
Asetuksessa (EY) N:o 1158/2005 esitetään mahdollisuus perustaa Euroopan laajuisia otantajärjestelmiä, joiden tavoitteena on vähentää kansallisille tilastojärjestelmille aiheutuvia kustannuksia, varmistaa Euroopan unionin tietovaatimusten täyttyminen ja auttaa Euroopan komissiota (Eurostatia) tuottamaan kyseisiä indikaattoreita koskevia koko EU:n kattavia luotettavia estimaatteja.
(4)
Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Euroopan laajuisia otantajärjestelmiä voidaan soveltaa, kun laaditaan euroalueeseen ja muuhun kuin euroalueeseen jaoteltuja tilastoja asetuksen (EY) N:o 1165/98 liitteessä A määriteltyjen seuraavien kolmen muuttujan osalta:
Muuttuja
Nimi
132
Muut kuin kotimaan uudet tilaukset
312
Muiden kuin kotimaan markkinoiden tuottajahinnat
340
Tuontihinnat
2 artikla
Edellä 1 artiklassa tarkoitettuihin Euroopan laajuisiin otantajärjestelmiin osallistuvien jäsenvaltioiden on toimitettava komissiolle (Eurostatille) tiedot ainakin liitteessä määritellyistä NACE Rev. 1.1:n mukaisista toimialoista muuttujien 132 ja 312 osalta ja CPA-luokitukseen kuuluvista tuotteista muuttujan 340 osalta.
3 artikla
Euroopan laajuiseen otantajärjestelmään muuttujan 340 osalta osallistuvat jäsenvaltiot voivat rajata tästä muuttujasta toimitettavat tiedot muista kuin euroalueen maista tulevien tuotteiden tuontiin.
4 artikla
Euroopan laajuisia otantajärjestelmiä koskevia liitteessä esitettäviä ehtoja voidaan mukauttaa perusvuotta tai luokitusjärjestelmää koskevien muutosten tai euroalueella esiintyvien merkittävien rakenteellisten muutosten mukaisesti.
5 artikla
Jokainen euroalueen uusi jäsen voi euroalueeseen liittymisen yhteydessä liittyä mihin tahansa 1 artiklassa tarkoitettuun Euroopan laajuiseen otantajärjestelmään. Komissio määrittelee kyseistä jäsenvaltiota kuultuaan ne NACE-luokituksen toimialat ja CPA-luokitukseen kuuluvat tuotteet, joista tiedot on toimitettava, jotta jäsenvaltio voi noudattaa asetusta (EY) N:o 1165/98 Euroopan laajuisen otantajärjestelmän puitteissa.
6 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä kesäkuuta 2007.

Labels: 12
2
19